CELEX: 
Language: fi
Date: 2021-05-10 00:00:00
Title: KOMISSION DELEGOITU ASETUS (EU) …/…, delegoidun asetuksen (EU) 2019/856 muuttamisesta innovaatiorahastoon liittyvien haku- ja valintamenettelyjen osalta

PERUSTELUT
            
            
               1.DELEGOIDUN SÄÄDÖKSEN TAUSTA
            
            
               Innovaatiorahasto perustettiin kasvihuonekaasujen päästöoikeuksien kaupan järjestelmän toteuttamisesta unionissa ja neuvoston direktiivin 96/61/EY muuttamisesta 13 päivänä lokakuuta 2003 annetun Euroopan parlamentin ja neuvoston direktiivin 2003/87/EY 10 a artiklan 8 kohdalla. Tavoitteena on tukea innovointia vähähiilisten teknologioiden ja prosessien alalla. Mainitussa artiklassa myös siirretään komissiolle valta antaa delegoituja säädöksiä. Siirretyn vallan perusteella komissio antoi 26. helmikuuta 2019 delegoidun asetuksen (EU) 2019/856 Euroopan parlamentin ja neuvoston direktiivin 2003/87/EY täydentämisestä innovaatiorahaston toiminnan osalta. Delegoitu asetus sisältää yksityiskohtaiset säännökset hakumenettelystä ja valintaperusteista.
            
            
               Delegoidulla asetuksella (EU) 2019/856 otettiin käyttöön kaksivaiheinen valintamenettely laajamittaisia hankkeita varten. Komissio on jo saanut käytännön kokemusta valintamenettelyistä. Heinäkuussa 2020 käynnistetyssä ensimmäisessä laajamittaisia hankkeita koskevassa ehdotuspyynnössä käytettiin kaksivaiheista valintamenettelyä ja joulukuussa 2020 käynnistetyssä ensimmäisessä pienimuotoisia hankkeita koskevassa ehdotuspyynnössä yksivaiheista hakumenettelyä.  
            
            
               Ensimmäiseen laajamittaisia hankkeita koskevaan ehdotuspyyntöön saatiin yli 300 hakemusta. Avustuksia haettiin yhteensä yli 20 miljardin euron arvosta; ehdotuspyynnön volyymi oli kuitenkin 1 miljardi euroa. Hakemusten tarkempi tarkastelu osoittaa, että hankejatkumossa on erittäin vankkoja ja monipuolisia puhtaan teknologian hankkeita
                  1
               . Myös ensimmäinen pienimuotoisia hankkeita koskeva ehdotuspyyntö, jonka haku on vielä kesken, näyttää herättäneen suurta kiinnostusta. 
            
            
               Ensimmäiseen laajamittaisia hankkeita koskevaan ehdotuspyyntöön tulleet hakemukset ovat vasta arviointivaiheessa. Useita toteuttamiskelpoisia ja lupaavia hankkeita saattaa jäädä valitsematta budjetin rajallisuuden vuoksi. Jotta voidaan vastata tämänhetkiseen suureen kysyntään innovaatiorahastosta myönnettävästä tuesta, komission olisi voitava valita – samalla tavoin kuin pienimuotoisia hankkeita koskevan ehdotuspyynnön yhteydessä – järjestääkö se valintamenettelyn laajamittaisia hankkeita koskevan ehdotuspyynnön yhteydessä yhdessä vai kahdessa vaiheessa. Yksivaiheisessa valintamenettelyssä hakemuksen jättämisen ja avustuksen myöntämisen välinen aikajänne on huomattavasti lyhempi. Yksivaiheinen valintamenettely myös mahdollistaa tuen nopeamman myöntämisen hankejatkumossa oleville toteuttamiskelpoisille puhtaan teknologian hankkeille nopean vihreän elpymisen puitteissa. 
            
            
               Koska heinäkuussa 2020 käynnistettyyn ensimmäiseen ehdotuspyyntöön saatiin enemmän hakemuksia kuin voidaan rahoittaa ja koska innovatiivisiin puhtaan teknologian hankkeisiin olisi voitava myöntää tukea nopeammin, delegoitua asetusta (EU) 2019/856 olisi muutettava siten, että komissio voisi valita, järjestääkö se hakumenettelyn ja siten myös valintamenettelyn yhdessä vai kahdessa vaiheessa. 
            
            
               Komissio tekee päätöksen yksi- tai kaksivaiheisen hakumenettelyn käyttämisestä kuullen jäsenvaltioita ja tapauskohtaisesti ottaen huomioon aikaisempien ehdotuspyyntöjen lupaavien puhtaan teknologian hankkeiden jatkumon. Näin voidaan vastata parhaiten markkinoiden kysyntään.
            
            
               Lisäksi käsillä olevalla ehdotuksella otetaan käyttöön hankekehitystukea koskeva muutos. Hankekehitystuki voidaan myöntää hankkeille, jotka eivät ole vielä toteuttamiskelpoisia mutta joilla on potentiaalia täyttää kaikki valintaperusteet, jos niitä kehitetään edelleen. Ehdotuksessa selvennetään, että tällainen tuki voidaan myöntää myös teknisen avun muodossa.
            
            
               2.SÄÄDÖKSEN HYVÄKSYMISTÄ EDELTÄNEET KUULEMISET
            
            
               Tätä delegoitua asetusta valmisteltaessa järjestettiin asianmukaiset kuulemiset parempaa lainsäädäntöä koskevaan Euroopan parlamentin, neuvoston ja Euroopan komission väliseen toimielinten sopimukseen
                  2
                liitetyn delegoituja säädöksiä koskevan yhteisymmärrysasiakirjan 4 kohdan mukaisesti. Aiheesta keskusteltiin innovaatiorahastoa käsittelevän asiantuntijaryhmän kokouksessa 7. joulukuuta 2020. Tarkistamisen periaatteista järjestettiin kirjallinen kuuleminen 23. joulukuuta 2020 ja 15. tammikuuta 2021 välisenä aikana. Tarkistaminen sai kuulemisessa taakseen voimakkaan tuen (18 vastausta puolesta, 5 vastaan). Innovaatiorahastoa käsittelevän asiantuntijaryhmän asiantuntijoita kuultiin sen jälkeen kirjallisesti 10.–23. helmikuuta 2021 tämän delegoidun asetuksen luonnoksesta. Asiantuntijaryhmän kahdelta jäseneltä saatiin kirjallisia huomautuksia.  
            
            
               Kuulemiseen liittyvät asiakirjat on toimitettu delegoituja säädöksiä koskevan yhteisymmärrysasiakirjan mukaisesti samanaikaisesti Euroopan parlamentille ja neuvostolle. 
            
            
               Asiantuntijaryhmän toimittamat huomautukset otettiin huomioon delegoitua asetusta laadittaessa.
            
            
               Luonnos delegoiduksi asetukseksi julkaistiin paremman sääntelyn portaalissa, jossa se oli nähtävillä yleistä palautetta varten neljän viikon ajan 17. maaliskuuta – 14. huhtikuuta. Tuona aikana saatiin palautetta kahdelta yksityishenkilöltä, seitsemältä yritykseltä ja kahdeksalta elinkeinoyhdistykseltä, järjestöltä ja konsulttitoimistolta. Yksivaiheisen valintamenettelyn käyttöönottoon suhtauduttiin myönteisesti 13 vastauksessa ja kielteisesti kahdessa vastauksessa. Kahdessa muussa vastauksessa asiaan ei otettu kantaa. Sidosryhmät suhtautuivat enimmäkseen myönteisesti hakemuksen jättämisen ja avustuksen myöntämisen välisen aikajänteen lyhentämiseen, jonka voimassa olevan säädöksen muuttaminen tekisi mahdolliseksi. Osa palautteesta koski ehdotuspyyntöjen järjestämistä, muun muassa niiden suunnittelua. Sidosryhmät toivoivat, että hakijat voisivat toimittaa kaikki vaaditut tiedot vankan ja laadukkaan ehdotuksen jättämiseksi ja että hakijoille annettaisiin riittävästi tukea. 
            
            
               Kaikki teknisen avun muodossa annettavasta hankekehitysavusta saatu palaute oli myönteistä.
            
            
               3.DELEGOIDUN SÄÄDÖKSEN OIKEUDELLINEN SISÄLTÖ
            
            
               Käsillä olevalla delegoidulla asetuksella tehdään asiaankuuluvia muutoksia delegoituun asetukseen (EU) 2019/856. Tarkoituksena on ottaa käyttöön yksivaiheinen hakumenettely innovaatiorahastosta rahoitettavia laajamittaisia hankkeita varten ja selventää, missä muodossa hankekehitystukea voidaan myöntää. 
            
            
               Uudella delegoidulla asetuksella lisätään 9 artiklan 2 kohdan d alakohtaan pakolliset vähimmäistiedot, joiden on sisällyttävä komission päätöksiin sellaisten laajamittaisia hankkeita koskevien ehdotuspyyntöjen käynnistämisestä, joissa voidaan käyttää yksivaiheista hakumenettelyä.
            
            
               Uudella delegoidulla asetuksella lisätään 10 artiklaan mahdollisuus käyttää yksivaiheista valintamenettelyä laajamittaisten hankkeiden yhteydessä.
            
         
         
            
               Uudella delegoidulla asetuksella otetaan käyttöön uusi 12 a artikla, jossa kuvataan yksivaiheiseen hakumenettelyyn toimitettujen hakemusten valintamenettelyä.
            
            
               Uudella delegoidulla asetuksella muutetaan 13 artiklan 2 kohtaa siten, että siihen voidaan lisätä tekninen apu yhtenä 12 artiklan 2 kohdan mukaisesti myönnettävän hankekehitystuen muodoista.
            
            
               Uudella delegoidulla asetuksella muutetaan 21 artiklaa siten, että otetaan käyttöön jäsenvaltioiden kuuleminen hankekehitystuesta yksivaiheisen hakumenettelyn tapauksissa ja ulotetaan komission velvollisuus raportoida jäsenvaltioille myöntämispäätösten täytäntöönpanosta koskemaan yksivaiheista menettelyä.
            
            
               KOMISSION DELEGOITU ASETUS (EU) …/…,
            
            
               annettu 10.5.2021,
            
            
               delegoidun asetuksen (EU) 2019/856 muuttamisesta innovaatiorahastoon liittyvien haku- ja valintamenettelyjen osalta 
               
            
               EUROOPAN KOMISSIO, joka
            
            
               ottaa huomioon Euroopan unionin toiminnasta tehdyn sopimuksen,
            
            
               ottaa huomioon kasvihuonekaasujen päästöoikeuksien kaupan järjestelmän toteuttamisesta unionissa ja neuvoston direktiivin 96/61/EY muuttamisesta 13 päivänä lokakuuta 2003 annetun Euroopan parlamentin ja neuvoston direktiivin 2003/87/EY
                  3
                ja erityisesti sen 10 a artiklan 8 kohdan neljännen alakohdan,
            
            
               sekä katsoo seuraavaa:
            
            
               (1)Komission delegoidussa asetuksessa (EU) 2019/856
                  4
                vahvistetaan innovaatiorahaston toimintaa koskevat säännöt. Siinä otetaan käyttöön kaksivaiheinen hakumenettely, joka kattaa kiinnostuksenilmaisun ja täydellisen hakemuksen.   
            
            
               (2)Kaksivaiheinen hakumenettely keventää hanke-ehdotusten tekijöiden hallinnollista rasitusta ensimmäisessä vaiheessa mutta pidentää aikajännettä, joka alkaa hakemusten jättämisestä ja päättyy rahoituksen myöntämiseen hyväksytyille hankkeille. Kokemus, jota saatiin ensimmäisestä ehdotuspyynnöstä, johon jätettiin useita hakemuksia valmiusasteeltaan erilaisista hankkeista, osoitti, että mainittua aikajännettä on tarpeen lyhentää, jotta toteuttamiskelpoisia hankkeita voidaan tukea hyvissä ajoin. Aikajänteen lyhentäminen olisi hyödyllistä myös talouden elpymisen kannalta, jotta voidaan mobilisoida nopeasti investointeja puhtaiden teknologioiden käytön laajentamiseen.
            
            
               (3)Sen vuoksi on tarpeen säätää yksivaiheisesta hakumenettelystä, joka kattaa täydellisen hakemuksen jättövaiheen mutta ei kiinnostuksenilmaisuvaihetta. Komission olisi tarvittaessa voitava valita, järjestääkö se hakumenettelyn yhdessä vai kahdessa vaiheessa, kun se päättää ehdotuspyyntöjen käynnistämisestä. 
            
            
               (4)Delegoidussa asetuksessa (EU) 2019/856 säädetään hankekehitystuen myöntämisestä hankkeisiin, jotka eivät täytä kyseisen asetuksen 11 artiklan 1 kohdan c alakohdassa vahvistettua hankkeen valmiusasteen perustetta mutta joilla on potentiaalia täyttää kyseinen peruste. Delegoidun asetuksen (EU) 2019/856 13 artiklan 2 kohdan mukaisesti kyseinen tuki voidaan myöntää ainoastaan avustuksen muodossa. Mainittujen hankkeiden lisäkehittämisen helpottamiseksi on kuitenkin tarpeen, että tällainen tuki voidaan myöntää myös teknisen avun muodossa.  
            
            
               (5)Sen vuoksi delegoitua asetusta (EU) 2019/856 olisi muutettava, 
            
            
               ON HYVÄKSYNYT TÄMÄN ASETUKSEN:
            
            
               1 artikla
            
            
               Delegoidun asetuksen (EU) 2019/856 muuttaminen
            
            
               Muutetaan delegoitu asetus (EU) 2019/856 seuraavasti:
            
            
               (1)Muutetaan 9 artiklan 2 kohta seuraavasti:
            
         
         
            
               (a)Korvataan d alakohta seuraavasti: 
            
            
               ”d) hakumenettelyn kuvaus täsmentäen, sovelletaanko yksi- vai kaksivaiheista menettelyä, ja yksityiskohtainen luettelo hakemuksen mukana toimitettavista tiedoista ja asiakirjoista;”.
            
            
               (b)Korvataan f alakohta seuraavasti: 
            
            
               ”f) jos pienimuotoisiin hankkeisiin sovelletaan yksinkertaistettua hakumenettelyä 10 artiklan 4 kohdan mukaisesti ja erityistä valintamenettelyä 12 b artiklan mukaisesti, kyseisiä erityisiä menettelyjä koskevat säännöt;”.
            
            
               (2)Muutetaan 10 artikla seuraavasti:
            
            
               (a)Korvataan 1 kohta seuraavasti:
            
            
               ”1. Täytäntöönpanoelin kerää hakemukset ja järjestää hakemusmenettelyn 9 artiklan 2 kohdan d alakohdan mukaisesti.”
            
            
               (b)Korvataan 2 ja 3 kohta seuraavasti:
            
            
               ”2. Kaksivaiheinen hakumenettely koostuu seuraavista peräkkäisistä vaiheista:
            
            
               (a)kiinnostuksenilmaisuvaihe;
            
            
               (b)täydellisen hakemuksen jättövaihe.
            
            
               Kiinnostuksenilmaisuvaiheessa hanke-ehdotuksen tekijä toimittaa kuvauksen hankkeen keskeisistä ominaisuuksista asiaa koskevassa ehdotuspyynnössä asetettujen vaatimusten mukaisesti, mukaan lukien kuvaus hankkeen tehokkuudesta, innovatiivisuusasteesta ja valmiusasteesta 11 artiklan 1 kohdan a, b ja c alakohdan mukaisesti.
            
            
               Täydellisen hakemuksen jättövaiheessa hanke-ehdotuksen tekijä toimittaa hankkeesta yksityiskohtaisen kuvauksen ja kaikki liiteasiakirjat, mukaan lukien tietämyksenjakosuunnitelma.
            
            
               3. Jos sovelletaan yksivaiheista hakumenettelyä, hanke-ehdotuksen tekijä toimittaa täydellisen hakemuksen 2 kohdan kolmannen alakohdan mukaisesti.”
            
            
               (3)Muutetaan 12 artikla seuraavasti: 
            
            
               (a)Korvataan 12 artiklan otsikko seuraavasti:
            
            
               ”Valintamenettely kaksivaiheisen hakumenettelyn tapauksessa”.
            
            
               (b)Poistetaan 6 kohta.
            
            
               (4)Lisätään 12 a ja 12 b artikla seuraavasti:
            
            
               ”12 a artikla
            
         
         
            
               Valintamenettely yksivaiheisen hakumenettelyn tapauksessa
            
            
               1. Täytäntöönpanoelin arvioi saatujen hakemusten perusteella kunkin hankkeen tukikelpoisuuden direktiivin 2003/87/EY 10 a artiklan 8 kohdan mukaisesti. Sen jälkeen täytäntöönpanoelin valitsee tukikelpoiset hankkeet tämän artiklan 2 ja 3 kohdan mukaisesti.
            
            
               2. Täytäntöönpanoelin laatii saatujen hakemusten perusteella luettelon hankkeista, jotka täyttävät 11 artiklassa säädetyt valintaperusteet, ja arvioi hankkeet ja asettaa ne paremmuusjärjestykseen käyttämällä mainitussa artiklassa säädettyjä valintaperusteita. Arvioidessaan hankkeita täytäntöönpanoelin vertaa niitä saman alan ja muiden alojen hankkeisiin. Arvioinnin päätteeksi täytäntöönpanoelin laatii luettelon esivalituista hankkeista.
            
            
               3. Jos täytäntöönpanoelin toteaa, että hanke täyttää 11 artiklan 1 kohdan a, b, d ja e alakohdassa säädetyt valintaperusteet sekä tarvittaessa 11 artiklan 2 kohdan mukaisesti vahvistetun valintaperusteen mutta ei täytä 11 artiklan 1 kohdan c alakohdassa säädettyä perustetta, täytäntöönpanoelin arvioi, voiko kyseinen hanke täyttää mainitun valintaperusteen, jos sitä kehitetään edelleen. Jos hankkeella on tällaista potentiaalia, täytäntöönpanoelin voi myöntää asianomaiseen hankkeeseen hankekehitystukea tai ehdottaa komissiolle, että se myöntää hankkeeseen hankekehitystukea, jos tuen myöntäminen kuuluu komissiolle.
            
            
               4. Edellä 2 kohdassa tarkoitettu esivalittujen hankkeiden luettelo ja tarvittaessa 3 kohdassa tarkoitettu ehdotus toimitetaan komissiolle, ja ne sisältävät ainakin seuraavat tiedot:
            
            
               a) 
                     vahvistus tukikelpoisuus- ja valintaperusteiden täyttymisestä;
            
            
               b)
                     yksityiskohtaiset tiedot hankkeiden arvioinnista ja paremmuusjärjestyksestä;
            
            
               c)
                     edellä 5 artiklassa tarkoitetut hankkeen kokonaiskustannukset ja asiaankuuluvat kustannukset euroina;
            
            
               d)
                     innovaatiorahastosta pyydetyn tuen kokonaismäärä euroina;
            
            
               e)
                     vältettävien kasvihuonekaasupäästöjen ennakoitu määrä;
            
            
               f)
                     tuotettavan tai varastoitavan energian ennakoitu määrä;
            
            
               g)
                     varastoitavan hiilidioksidin ennakoitu määrä;
            
            
               h)
                     tiedot hanke-ehdotuksen tekijän innovaatiorahastosta pyytämän tuen oikeudellisesta muodosta.
            
            
               5. Kuultuaan jäsenvaltioita 21 artiklan 2 kohdan mukaisesti komissio antaa tämän artiklan 4 kohdan mukaisesti toimitettujen tietojen perusteella myöntämispäätöksen, jossa vahvistetaan valittuihin hankkeisiin myönnettävä tuki, sekä laatii tarvittaessa varallaololuettelon.
            
            
               12 b artikla
            
            
               Valintamenettely pienimuotoisten hankkeiden yhteydessä
            
            
               Poiketen siitä, mitä 12 ja 12 a artiklassa säädetään, pienimuotoisiin hankkeisiin voidaan soveltaa erityistä valintamenettelyä.”
            
            
               (5)Korvataan 13 artiklan 2 kohta seuraavasti:
            
            
               ”2. Komissio tai täytäntöönpanoelin myöntää hankekehitystuen 12 artiklan 2 kohdan mukaisesti avustuksen muodossa tai 12 a artiklan 3 kohdan mukaisesti teknisen avun muodossa.”
            
            
               (6)Muutetaan 21 artikla seuraavasti:
            
         
         
            
               (a)Korvataan 2 kohdan a alakohta seuraavasti:
            
            
               ”a) esivalittujen hankkeiden luettelo, mukaan lukien varallaololuettelo, ja luettelo hankkeista, joille ehdotetaan hankekehitystukea 12 artiklan 2 kohdan toisen alakohdan tai 12 a artiklan 3 kohdan mukaisesti, ennen tuen myöntämistä;”;
            
            
               (b)Korvataan 4 kohta seuraavasti:
            
            
               ”4. Komissio raportoi jäsenvaltioille tämän asetuksen täytäntöönpanon edistymisestä, erityisesti 12 artiklan 5 kohdassa tai 12 a artiklan 5 kohdassa tarkoitettujen myöntämispäätösten täytäntöönpanosta.”
            
            
               (7)Korvataan 27 artiklan 4 kohta seuraavasti:
            
            
               ”4. Hanke-ehdotusten tekijöiden on annettava yksityiskohtaiset tiedot tämän artiklan 1 ja 2 kohdan mukaisesti suunnitelluista toimista 10 artiklan 2 kohdan kolmannen alakohdan mukaisesti toimitetuissa tietämyksenjakosuunnitelmissa.”
            
            
               2 artikla
            
            
               Voimaantulo
            
            
               Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä 10.5.2021
            
            
               
                     Komission puolesta
               
               
                     Puheenjohtaja
                     Ursula VON DER LEYEN
               
               
            
         
         
            
                  
                     (1)
                  
                        Ks. hakemuksia koskeva raportti: https://ec.europa.eu/clima/sites/clima/files/innovation-fund/large-scale_call_statistics_en.pdf
               
               
                  
                     (2)
                  
                        Euroopan parlamentin, Euroopan unionin neuvoston ja Euroopan komission välinen toimielinten sopimus paremmasta lainsäädännöstä, tehty 13 päivänä huhtikuuta 2016 (EUVL L 123, 12.5.2016, s. 1).
               
               
                  
                     (3)
                  
                        EUVL L 275, 25.10.2003, s. 32.
               
               
                  
                     (4)
                  
                        Komission delegoitu asetus (EU) 2019/856, annettu 26 päivänä helmikuuta 2019, Euroopan parlamentin ja neuvoston direktiivin 2003/87/EY täydentämisestä innovaatiorahaston toiminnan osalta (EUVL L 140, 28.5.2019, s. 6).